Ek bespeur so 'n kriewelrigheid onder mense. Ek sien en hoor dit op sosiale media en inbelprogramme, sms en e-posse. Hou moed.
RSG Nuusbrief | 6 Augustus 2020
Ek bespeur so 'n kriewelrigheid onder mense. Ek sien en hoor dit op sosiale media en inbelprogramme, sms en e-posse.
Die krapperigheid se oorsprong, lyk dit my, spruit uit Covid-19, al die moets en moenies en grendelregulasies wat nie altyd sin maak nie en ongerief en skade veroorsaak. Ons mis ons familie en vriende. Daar's van ons vriende en familie, selfs vreemdelinge, wat hul werk en sake-ondernemings verloor het. Alles het beslis 'n impak op my en jou gemoed.
By die SAUK is ons versoek om steeds, indien moontlik, van die huis af te werk. Die omroepers is ons helde, want hulle gaan steeds ateljee toe om die stasie op lug te hou.
In hierdie vreemde tyd, kan ek nie die regte woorde vind nie, buiten om te sê, kyk rondom jou en help waar daar nood is, as jy enigsins kan. En beskerm jouself deur 'n masker te dra, afstand te hou tussen jou en iemand anders, groot samedrommings van mense te vermy en gereeld jou hande te was. Iewers moet dinge weer beter gaan.
Hou moed. RSG hou jou graag geselskap met die reis op ons Jolige Kannabus, Geestesgesondheids-gesprekke, hulde aan Elize Cawood, dokumentêre programme, landboubesprekings, regsake, sport, musiek en al die res.
Hulde aan Elize Cawood
Sedert die dood van aktrise Elize Cawood, word daar baie na haar TV-werk verwys. Maar inderwaarheid het radiowerk 'n groot rol in haar loopbaan gespeel. Ons bring in hierdie nuusbrief hulde aan van haar radiowerk. Jy kan die programme in jou eie tyd en gemak luister. Hier is ook 'n baie skaars onderhoud met Elize toe sy van die radio-karakter Girlie afstand gedoen het, 'n onderhoud wat jy nêrens anders sal hoor nie. Lees meer
Katriena Willemse en haar geliefde "kombuisverhale" het weereens diep in RSG-luisteraars se harte gekruip. Luister elke weeksoggend om 09:10 hoe aktrise en stemkunstenaar June van Merch hierdie stories voorlees.
Augustus is NP van Wyk Louw-maand hier op jou stasie. Dis vanjaar 50 jaar sedert sy dood in 1970. Daar is 'n nuwe dokumentêre program, 'n drama, 'n gesprek deur filosowe en 'n vars versprogram. Luister Donderdagaande om 20:00. Lees meer
Vind die jongste inligting oor COVID-19 in die wêreld en in Suid-Afrika, waar Wes-Kaap en Oos-Kaap reeds die kruin bereik het.
Regskwesssies oor die bevoegdhede en ontslag van trustees, telefoonbemarkers, en 'n erflating word bespreek.
Weet jy hoe om met jou kind te praat dat hy werklik hóór en na jou luister? 'n Opvoedkundige sielkundige gee in Groeipyne raad en wenke oor kommunikasie binne gesinne.
Is die Staat se totale beheer oor Covid-teenliggaamtoetse 'n voorspel hoe sekere mediese toetse en behandeling onder die NGV onbeskikbaar gaan word?
Suid-Afrikaanse wol- en sybokhaarprodukte is steeds internasionaal gesog. Embrio-oorplasings word ook bespreek.
Wat verklap jou keuse van troeteldier oor jou? Hoe hou jy jou diere veilig en gesond in die grendeltyd? Lizma van Zyl gesels met kenners en liefhebbers.
Wat is die witkruisarend se rooftegnieke en broeigewoontes? Het jy geweet roofvoëls kan selfs honderde jare op een plek nesmaak?
Dit is baie ingewikkeld om uit te werk waar 'n tuig op Mars moet land. Dr. Japie van Zyl gesels oor Mars-sendings en -landings.